13 сентябрь, 2021, 08:08\nТеглар:Жасур Яхшибоев | Легия | Шериф | УЕФА чемпионлар лигаси\nУ Чемпионлар лигаси гуруҳ босқичида дебют қилади...\nЎтган йилги мавсумда Беларусь чемпионатида аввал “Энергетик-БГУ”, иккинчи даврадан “Шахтёр-Солигорск” сафида порлаган Жасур Яхшибоев чемпионат олтин медалини қўлга киритган эди. Беларусда тўпурарлик маҳоратини намойиш қилган ва энг фойдали футболчи, деб эътироф этилган ҳамюртимиз Европанинг бир неча жамоалари эътиборига тушди.\nКутилмаганда, қишки трансферлар вақтида Польшанинг энг қудратли клубларидан “Легия” сафига қўшилган футболчимиз турли сабабларга кўра, асосий таркибдан четдан қолди. Ярим йил давомида етарли даражада ўйин амалиётига эга бўлмаган Жасур яқинда Молдованинг “Шериф” жамоасига кўчиб ўтди.\n“Шериф” Молдова тарихида илк маротаба УЕФА Чемпионлар лигасининг гуруҳ босқичига чиқишни уддалади ва ушбу турнир олдидан таркибини кучайтириш учун Жасур Яхшибоевни трансфер қилди.\nҲамюртимиз Молдова чемпионатининг 9-турида биттадан гол ва ассист қайд этиб, ҳамон ўткир ҳужумчи эканини исботлади. Совринли ўринлар учун курашда “Шериф”нинг рақобатчиси бўлган “Петрокуб” жамоасига қарши ўтказилган баҳс старт олаётган Чемпионлар лигаси гуруҳ босқичи доирасида “Шахтёр” билан 15 сентябрь куни бўладиган беллашувга тайёргарлик вазифасини ўтади.\nКескин ва муросасиз курашлар остида ўтган учрашувда Юрий Вернидуб шогирдлари рақиб жамоани иккинчи бўлим ўрталарига келиб таслим қилди. 72-дақиқада жамоанинг янги ўйинчиси Жасур Яхшибоев колумбиялик легионер Франко Кастаньедони қулай позицияга чиқарди. Вазиятдан унумли фойдаланган легионер ҳисобни очди.\nБеш дақиқадан сўнг, Яхшибоев ғалабани мустаҳкамлади. Легионеримиз жамоадоши оширган тўпни рақиб дарвозасига аниқ жойлади – 2:0.\nУчрашувдан кейин мезбонлар бош мураббийи Юрий Вернидуб ўзбекистонлик футболчи ҳақида илиқ фикрлар билдирди.\n- Яхшибоев Худо берган ҳужумчи. Бу футболчини анчадан бери танийман. Уни олш имконияти пайдо бўлганини айтишганидан кейин дарров рози бўлдим. Мен унинг кучли томонларини жуда яхши биламан.\nЎтган йили уни Киевнинг “Динамо”си олмоқчи бўлганди. Нега бу трансфер тўхтаб қолганини билмайман. Жасур шу ерда эканига хурсандман. Момо Янсане билан бирга у клубга катта фойда келтиради. Улар яхши савиядаги футболчилардир, - деди Юрий Вернидуб.\nМолдова чемпионатида кетма-кет тўртинчи ғалабасини нишонлаган “Шериф” 9-турдан сўнг очколари сонини 12 тага етказиб, тўртинчи ўринда бормоқда. Чемпионат пешқадами – “Милса” жамоаси ҳисобида 20 очко бор.\nШериф 15 сентябрь куни УЕФА Чемпионлар лигасининг гуруҳ босқичида дебют қилади. “D” гуруҳининг биринчи турида тирасполликлар Украинанинг “Шахтёр” клубини қабул қилади. Ушбу гуруҳдан “Интер” ва “Реал” клублари ҳам жой олган.\nДемак, Жасур Яхшибоев “кўҳна қитъа”нинг энг нуфузли мусобақасида Европа грандларига қарши тўп тепади. Бу эса ҳамюртимизга дунёнинг барча бурчакларидаги мухлису мутахассислар диққат марказида турган мусобақада ўзини кўрсатиш имконини беради.\nShu turnirda CHL sida o‘zini ko‘rsatib sal jamoadoshlariga do‘stona va samimiy kayfiyatda boplishi kerak bu o‘yinni butub dunyo kuzatadi Shaxtyorga qarzhi o‘yinda ikki barobar kuch bilan o‘ynash kerak Katta extimol bilan keyingi faoliyati Ukraina Chempionati yoki Polshada qolib yanada o‘zini ustida ishlash kerak


Фарғона вилояти. Истеъмолчилар ҳуқуқлари ҳимояси таъминланмоқда – istemol.uz\nФарғона вилояти. Истеъмолчилар ҳуқуқлари ҳимояси таъминланмоқда\n19.12.2017 Мурожаат ва натижа\nҚувасой шаҳар истеъмолчилар ҳуқуқларини ҳимоя қилиш жамияти томонидан истеъмолчиларнинг электр, газ ва сув таъминоти, соғлиқни сақлаш, савдо ҳамда бошқа соҳалардаги мурожаатлари Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги, “Жисмоний ва юридик шахсларнинг мурожаатлари тўғрисида”ги қонунлари талабларидан келиб чиққан ҳолда ўрганиб борилмоқда.\nЖумладан, шаҳар жамиятига К.Ёрматов кўчасида яшовчи фуқаро Б.Мирзаабдукодиров мурожаат қилиб, ўзи томонидан сотиб олинган шиферларнинг сифатсиз чиққанлиги тўғрисида мурожаат қилганди. Маълум бўлишича, истеъмолчи шиферларни сотиб олиб, томга қоқиши жараёнида шиферларнинг 44 таси, томга чиқариш жараёнида яна 7 таси, жами 51 донаси ёрилиб сифатсиз ҳолатга келган. Натижада истеъмолчи шаҳар жамиятига мазкур масалада амалий ёрдам сўраб мурожаат қилган.\nИстеъмолчи мурожаати мазкур маҳсулотни ишлаб чиқарувчи корхона вакили иштирокида ўрганилди ва ўрганиш жараёнида ёрилган шиферлар корхона томонидан бошқа сифатлисига алмаштириб берилди.\nЯна бир ҳолат. Шаҳарнинг А.Қодирий кўчасида яшовчи фуқаро У.Ходжиматов ўз мурожаатида уйида таъмирлаш ишларини олиб бораётганлиги, тадбиркор Х.Маматкуловга қарашли пластик эшик ва ромлар ясаб ўрнатиш шохобчасига хонадонидаги учта ромни пластик ромларга алмаштириш учун мурожаат қилганлиги, тадбиркор томонидан ромларнинг ўлчовлари олинганлиги, сўнгра тадбиркор ва фуқаро ўртасида юқоридаги ишларни тўлиқ амалга ошириш учун оғзаки равишда жами 3 млн сўмга келишув бўлганлигини, истеъмолчи бу пулларни хизмат кўрсатувчига берганлигини, лекин орадан 12 кун ўтган бўлишига карамай хизмат кўрсатувчи ишларни бажаришга киришмаётганлиги, истеъмолчи уйидаги таъмирлаш ишларини тугаллай олмаётганлиги, бу билан оғзаки келишув шартлари бузилаётганлиги тўғрисида мурожаат қилганди.\nМурожаатни ўрганиш жараёнида тадбиркорга Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги қонуни талаблари тушунтирилди. Натижада тадбиркор томонидан истеъмолчи У.Ходжиматовнинг 3 млн сўм пул маблағи қайтариб берилди.\nPrevious Post:Фарғона вилояти. Қувасойда сайёр қабул\nNext Post:Хоразм вилояти. 3 200 000 сўм қайта ҳисоб-китоб қилинди


ИҚТИСОДИЙ ИСЛОҲОТЛАР МАМЛАКАТ РАВНАҚИ ВА АҲОЛИ ФАРОВОНЛИГИГА ХИЗМАТ ҚИЛАДИ - Ўзбекистон овози газетаси\nМустақиллик йилларида вилоят ҳар томонлама ривожланди, шаҳар ва қишлоқлар обод бўлиб, аҳоли фаровонлиги ошди. Ҳудудда амалга оширилаётган изчил ислоҳотлар самарасида қурилиш, қишлоқ хўжалиги тармоқларида, кичик бизнес ва хусусий тадбиркорлик, ижтимоий соҳаларни ривожлантиришда салмоқли натижаларга эришилмоқда.\nШавкат Мирзиёев дастлаб Сирдарё вилояти Мирзаобод туманидаги «Бек кластер» масъулияти чекланган жамияти шаклидаги қўшма корхона томонидан ташкил этилган замонавий гидропоник иссиқхонада бўлди, ишчилар билан мулоқот қилди.\nПрезидентимизнинг Сирдарё вилоятига ўтган йилги ташрифи чоғида «Бек кластер» корхонасини ташкил этиш лойиҳаси тақдим этилган эди. Ушбу лойиҳа маъқулланиб, давлатимиз раҳбарининг тегишли қарори қабул қилинди. Қисқа вақтда корхона ташкил этилиб, унга вилоятдан 18 минг гектар ер ажратилди. Ушбу ерларда пахта, ғалла ва бошқа донли экинлар парваришланмоқда. Замонавий техникалар харид қилинган.\nМазкур кўп тармоқли кластер томонидан Мирзаобод туманида 100 гектар майдонда Жанубий Корея технологияси асосида замонавий гидропоник иссиқхона барпо қилинаётир. Бу ерда йилига 50 миллион долларлик маҳсулот етиштириш ва уни 100 фоиз экспортга йўналтириш мўлжалланмоқда.\nАйни пайтда «Бек кластер» қўшма корхонаси қошида ўсимлик маҳсулотларини етиштириш, қайта ишлаш ва текшириш илмий-амалий маркази фаолиятини йўлга қўйиш режалаштирилган. Бу ерда тупроқ таҳлили, ўсимликлар биотехнологияси ва ҳимояси, селекция ва пахта уруғчилиги, полиз ва сабзавот уруғчилиги, ўсимликлар генетикаси лабораториялари очилади. Асосий мақсад қишлоқ хўжалиги маҳсулотлари ишлаб чиқаришни кўпайтириш, озиқ-овқат хавфсизлигини таъминлашдан иборат. Ушбу лойиҳалар амалга оширилиши натижасида минглаб янги иш ўринлари яратилади.\nДавлатимиз раҳбари иссиқхона конструкциялари ишлаб чиқаришни маҳаллийлаштириш, мева-сабзавотчилик бўйича мутахассислар тайёрлаш, кластер қошида ташкил этиладиган илмий-амалий марказ фаолиятини такомиллаштириш юзасидан кўрсатмалар берди.\n— Қишлоқ хўжалигига илмий ёндашмай қўйганимиз сабабли, айрим экинлардан кутилган ҳосил ололмаяпмиз, — деди Шавкат Мирзиёев. — Шу жиҳатдан «Бек кластер» корхонаси қошида иш бошлайдиган илмий-амалий марказ фаолиятини қўллаб-қувватлаймиз. Бундай марказларни бошқа кластерларда ҳам ташкил этиш керак. Биз нафақат сифатли маҳсулот етиштириш, унинг харидорини топишни ҳам ўйлашимиз лозим. Бугунги замон шиддати шуни талаб қилади.\nПрезидентимиз қишлоқ хўжалиги техникаларини ҳам кўздан кечирди. «Social web solution» корхонаси мутахассислари томонидан яратилган АКТ дастурига алоҳида эътибор қаратди. Бу дастур электрон савдони кенгайтириш, интернет орқали ижтимоий хизматлар кўрсатиш борасида аҳолига кўплаб қулайликлар яратади. Дастур ташаббускорларини қўллаб-қувватлаш, ундан фойдаланишни кенгайтириш зарурлиги таъкидланди.\nШу ерда вилоятда балиқчилик, чорвачилик, ипакчилик ва кўнчиликни ривожлантириш, 2018-2019 йилларга мўлжалланган ирригация ва мелиорация давлат дастури, шоли етиштириш, лалми ва томорқа ерлардан самарали фойдаланиш, ирригация-мелиорация тармоқларини қуриш ва реконструкция қилишга қаратилган лойиҳалар тақдимоти ўтказилди.\nШавкат Мирзиёев тадбиркорлар ва хорижлик инвесторлар билан мулоқот қилди, лойиҳалар самарадорлигини ошириш бўйича мутасаддиларга топшириқлар берди.\nШундан сўнг М-34 «Тошкент — Душанбе» автомобиль йўлининг 117-146 километрларидаги Тошкент кўчасида амалга оширилаётган ободонлаштириш ишлари билан танишди. Ушбу йўлнинг икки километрида намуна сифатида қурилиш ва ободонлаштириш ишлари олиб борилган. Махсус пиёдалар йўлакчаси, велосипедда ҳаракатланиш учун алоҳида йўлак ташкил этилган ҳамда замонавий энергия тежамкор тунги ёритгичлар ўрнатилиб, кўча бўйлаб манзарали дарахт кўчатлари экилган.\nТошкент кўчаси бўйлаб вокзал, автобус бекатлари, масжид, сайёҳлик маркази, маданият ва маиший хизмат кўрсатиш маркази, бозор, диагностика маркази каби ижтимоий соҳа объектлари барпо этилади. Мазкур кўча 2018-2019 йилларда қурилиб, фойдаланишга топширилади.\n— Йўл бўйидаги инфратузилма объектлари қурилишига алоҳида эътибор қаратиш зарур. Уларнинг бир-бирига ҳамоҳанг бўлиши, умумий концепция касб этиши мақсадга мувофиқ, — деди Президент. — Йўл қурилишида шошма-шошарлик қилиш керак эмас. Бу борада сифат асосий кўрсаткич бўлмоғи лозим. Йўл бўйидаги темир тўсиқлар йўловчиларга асло халақит бермаслиги керак.\nЛойиҳа тўлиқ ишга туширилгач, пиёдалар ва ҳайдовчиларга қулай шарт-шароитлар яратилади, шунингдек, келгусида замонавий талабларга асосан Тошкент кўчаси мисолида вилоятнинг барча кўчалари қайта таъмирланади.\nПрезидентимиз Гулистон шаҳридаги сув спорти турларига ихтисослаштирилган болалар ва ўсмирлар спорт мактабида қурилган ёпиқ сузиш ҳавзасини бориб кўрди.\nСпорт масканидаги 25х11 ҳамда 6х12,5 ўлчамдаги сузиш ҳавзалари, баландликдан сувга сакраш спорт тури учун алоҳида зал қурилган бўлиб, ҳовузнинг ҳажми 12х10 метр ва ёш спортчилар сувга сакраши учун уларга мослаб 1,3 ва 5 метр баландликда трамплинлар ўрнатилган. Томошабинлар учун 250 ўриндиқ мавжуд. Кунига 250 кишини қабул қилиш қувватига эга мажмуа барча жиҳозлар билан таъминланган, тиббиёт хоналари, тренажёр, ошхона ва бошқа хоналарда спортчилар мунтазам шуғулланиши мумкин. Бундан ташқари, сувни тозалаш, иситиш ускуналари ҳам ўрнатилган. Айни пайтда бу ерда сузиш бўйича ташкил этилган 15 ўқув-машғулот гуруҳига 176 ёш жалб қилинган.\nЁпиқ сузиш ҳавзасининг ҳаво айланиш тизимини яхшилаш, шуғулланувчилар учун янада қулай шароит яратиш бўйича мутасаддиларга топшириқлар берилди.\nШаҳарнинг Ислом Каримов кўчасидаги мавжуд хиёбон қайта реконструкция қилиниб, ушбу янги маскан иш бошлади. Барча шароитлар яратилган мажмуада 1 та китоб дўкони, 1 та гул дўкони ҳамда китобхонлар учун махсус айвонлар барпо этилган.\nПрезидентимиз мазкур айвонда вилоят ижодкор зиёлилари, ижтимоий соҳа, ёшлар вакиллари билан учрашди. Унда мамлакатимиз ва халқаро аҳамиятга молик масалалар хусусида сўз юритилди.\n— Оддий одамларнинг розилигига эришиш учун ҳали жуда кўп ишлар қилишимиз керак, — деди Шавкат Мирзиёев. — Мамлакатимизнинг барча ҳудудларида бўлгани каби Сирдарё вилоятида ҳам янги корхоналар қуришимиз зарур. Бу аҳоли бандлигини таъминлаш, даромадини оширишда муҳим асос бўлади.\nУчрашувда сўзга чиққанлар мамлакатимизда ижодкорларни қўллаб-қувватлаш, ёшларнинг билим ва малакасини ошириш йўлида қабул қилинаётган муҳим ҳужжатлар учун Президентимизга миннатдорлик билдирди.\nБилимдонлар маскани вилоят ёшларини ватанпарварлик ва миллий қадриятларимизга ҳурмат руҳида тарбиялаш, жисмонан ва маънан баркамол улғайтиришга хизмат қилади.\nДавлатимиз раҳбари Сирдарё туманидаги «Сирдарё мега люкс» масъулияти чекланган жамияти шаклидаги Ўзбекистон — Россия қўшма корхонасида қадоқлаш маҳсулотлари ишлаб чиқариш бўйича амалга оширилаётган лойиҳалар билан танишди.\nПрезидентимиз корхонанинг ишлаб чиқариш жараёнини кўздан кечирди. Таклиф этилаётган лойиҳалар, истиқболдаги режалар билан қизиқди.\n2012 йили ташкил этилган қўшма корхонада полипропилен грануласидан кимё, қурилиш, тўқимачлик, озиқ-овқат ва ноозиқ-овқат, фармацевтика, қишлоқ хўжалик маҳсулотларини қайта ишлаш саноати, хомашё ва материаллар экспорти билан шуғулланувчи савдо компаниялари учун турли ўлчамдаги қадоқлаш маҳсулотлари ишлаб чиқарилмоқда.\nКорхонада 2018-2023 йилларда қиймати 100 миллион АҚШ доллари бўлган еттита истиқболли лойиҳани амалга ошириш режалаштирилган. Полипропилендан қадоқлаш маҳсулотлари, экспорт билан шуғулланувчи компаниялар учун юмшоқ контейнерлар, қадоқлаш маҳсулотлари ишлаб чиқариш учун плёнкалар, четдан импорт қилинаётган ёрдамчи хом ашё ва материаллар ишлаб чиқариш каби лойиҳалар шулар жумласидандир. Бу лойиҳаларнинг амалга оширилиши натижасида 2 минг 500 киши иш билан таъминланади. Қувватлар тўлиқ иш бошлагач, йилига 125 миллион долларлик маҳсулот экспорт қилиниб, 80 миллион долларлик импорт ўрнини босадиган маҳсулот ишлаб чиқарилади. Мазкур маҳсулотларга ҳозирнинг ўзида МДҲ, Европа Иттифоқи, Лотин Америкаси мамлакатларидан таклифлар тушмоқда.\nДавлатимиз раҳбарига ушбу лойиҳалар ҳақида маълумот берилди. Қайд этилишича, ишга тушириладиган янги тармоқларга Россия, АҚШ, Германия, Италия, Австрия каби давлатлардаги етакчи компанияларнинг замонавий технологик ускуналари ўрнатилади. Ушбу қувватлар корхона ёнида барпо этилаётган технопаркда жойлаштирилади.\nПрезидентимиз янги маҳсулотларнинг харидоргирлиги, экспорт географияси билан қизиқди. Ишлаб чиқаришга инновацион технологияларни кенг жорий этиш орқали ташқи бозорда Ўзбекистон маҳсулотларининг мавқеини ошириш бўйича зарур кўрсатма ва тавсиялар берди.\n«Сирдарё мега люкс» қўшма корхонаси ҳудудида вилоятда ишлаб чиқарилаётган саноат маҳсулотлари кўргазмаси ва саноатни ривожлантириш бўйича лойиҳалар тақдимоти ўтказилди.\nВилоятнинг географик жойлашуви ҳудуднинг саноат, логистика имкониятларини кенгайтириш, хорижий инвестицияларни жалб этиш, чет эллик ҳамкорлар билан алоқаларни мустаҳкамлашда катта қулайлик яратади. Вилоятда хорижий компаниялар иштирокида 90 корхона фаолият юритмоқда. Улар томонидан замонавий логистика марказлари ташкил этиш, Led лампочкалари, лифт ва эскалаторлар, қурилиш учун металл конструкциялар ишлаб чиқариш, чарм, мева-сабзавот маҳсулотларини қайта ишлаш ва қадоқлаш, фармацевтика соҳаларида қатор лойиҳалар амалга оширилмоқда.\n2018-2019 йилларда вилоятга жалб қилинадиган тўғридан-тўғри хорижий инвестициялар самарасида кимё, қишлоқ хўжалиги, озиқ-овқат, енгил саноат ва бошқа тармоқларда қатор истиқболли лойиҳалар ҳаётга татбиқ этилади. Ушбу йўналишдаги 203 лойиҳа амалга оширилиши натижасида 14,6 минг иш ўрни яратилади.\nДавлатимиз раҳбари «Идеал аср» корхонасининг босим остида ишлайдиган ускуна ва махсус техникаларини кўздан кечирди. Мазкур сиғимлар суюлтирилган газни сақлаш ва ташишга мўлжалланган бўлиб, чекка ҳудудлар аҳолисини табиий газ билан таъминлашда катта қулайлик яратади.\nПрезидентимиз мазкур сиғимларни кўп қаватли уйлар, савдо марказлари қуриш лойиҳаларига киритиш зарурлигини, бу катта иқтисодий тежамкорлик келтиришини таъкидлади.\nГулистон шаҳрида жойлашган «Modern lift systems» МЧЖда энг замонавий ва энергия тежамкор технологик ускуналар билан жиҳозланган лифт ва эскалатор ишлаб чиқариш режалаштирилмоқда. Ушбу лойиҳа, аввало, вилоятларда қурилаётган кўп қаватли уйларни лифт билан таъминлаш имконини беради. Йилига 500 дона лифт ва 300 дона эскалатор ишлаб чиқариш қувватига эга корхона маҳсулотларининг бир қисми ички бозор талабларини қондирса, 35 фоизи экспортга йўналтирилади.\n«Янгиер» кичик саноат зонаси ҳудудида «Баҳромжон Нур савдо» хусусий корхонаси 2010 йили ташкил этилган. Асосан лок-бўёқ ва қуруқ сувоқ материаллари ишлаб чиқаришга ихтисослашган корхонада янги маҳсулот турларини ўзлаштиришга алоҳида эътибор қаратилмоқда. Жорий йилдан корхонада 30 турдаги кроссовкалар ишлаб чиқариш йўлга қўйилди. Бугунги кунда корхонада 163 ишчи меҳнат қилмоқда.\n— Мен иккита ишчи ўрни яратган тадбиркорни елкамда кўтаришга тайёрман, деган эдим. Мана шундай корхоналарни ташкил этиб, 100-200 ишчи ўрни яратаётган юртдошларимиз мамлакатимизга катта фойда келтиради, ички бозоримизни эгаллайди. Ушбу лойиҳани кенгайтириш, маҳсулотга кетаётган материалларни тўлиқ ўзимизда ишлаб чиқаришга эришиш керак. Бунинг учун тадбиркорга кўмак бериш, зарур маблағ билан таъминлаш лозим, — деди Шавкат Мирзиёев.\nБоёвут туманида «Maker International Uzbekistan» корхонаси томонидан гулижавҳар (бархатец) гули етиштириш ҳисобига табиий дори экстрактини олиш йўлга қўйилади. Бунинг учун 1000 гектар ер ажратиш режалаштирилган. Ушбу майдонда 30 минг тонна гул етиштириш, ундан 300 тонна экстракт олиш мумкин. Гул пояси чорва учун озуқа бўлади.\nЛойиҳа ишга туширилиши натижасида йилига 10 миллион долларлик дори воситалари ишлаб чиқарилади, 200 киши доимий, 1000 дан зиёд киши мавсумий иш билан таъминланади. Лойиҳанинг афзаллиги, табиий дори экстрактининг бозори бор. Хитойдан ташқари АҚШ, Испания, Мексика ва Европа давлатларига экспорт қилиш режалаштирилган. Бу юртимизга валюта тушумини кўпайтиришга хизмат қилади.\nГулижавҳарнинг бир гектаридан 5 минг долларгача фойда олиш мумкин. Ушбу ўсимликдан олинган экстракт иммун тизимини мустаҳкамлайди, қон босимини пасайтирувчи хусусиятга эга. Бундан ташқари, вирусларга қарши курашувчан бўлгани боис жуда ҳам фойдали. Корхона ташаббускорлари ярим тайёр маҳсулот билан чекланиб қолмай, келгусида тайёр дори воситалари ишлаб чиқаришни мақсад қилган.\nПрезидентимиз гулижавҳар ўсимлиги экиладиган майдонларни 2 минг гектарга кенгайтириш, келгуси йилларда бошқа вилоятлар ҳисобига 5 минг гектарга етказиш ва экспорт ҳажмини кўпайтириш бўйича топшириқлар берди.\nШавкат Мирзиёев кўпроқ янги иш ўринлари ташкил этиш, маҳаллий хом ашё асосида маҳсулот ишлаб чиқаришга кўпроқ хорижий инвестицияларни жалб қилиш бўйича топшириқлар берди.\nШу куни Сайхунобод туманидаги 8-болалар мусиқа ва санъат мактабида вилоят фаоллари иштирокида йиғилиш бўлиб ўтди. Видеселектор шаклида ўтган йиғилишда вилоят иқтисодиётини ривожлантириш, таълим, тиббиёт соҳаларидаги ўзгаришлар, аҳоли бандлигини таъминлаш масалалари муҳокама қилинди.


Сийрат: Қуръони карим оятларининг саҳобаларга таъсири (2)\nBy Исмоил Муҳаммад Яъқуб on 11/04/2020 СИЙРАТ ТАРИХ\nСаҳобаларнинг инсон моҳиятини англашлари\nҚуръони карим инсонга Раббини ва охират кунини танитгандан сўнг унга унинг ўзини танитди. Унинг фитратидаги саволларга жавоб берди. Эсли-ҳушли ҳар бир инсонда “Қаердан келдим ва қаерга кетаман?” деган саволлар пайдо бўлиши ва саволларига аниқ жавоб топишга қизиқиши табиий ҳолдир.\nҚуръони карим саҳобаларга инсон зоти нимадан яралганини, инсонларнинг яна қайтиб борадиган асл моддалари нима эканини, ҳаётда улардан нималар талаб этилганини, ўлимдан кейин қисматлари қандай бўлишини баён қилди.\nСаҳобаларнинг шайтон билан Одам алайҳиссалом ўртасида бўлиб ўтган воқеа ҳақидаги қарашлари\nРасулуллоҳ саллаллоҳу алайҳи ва саллам Қуръон манҳажи ила саҳобаларни тарбиялар эканлар, уларга шайтон билан Одам алайҳиссалом ўртасида бўлиб ўтган қиссани сўзлаб берар, инсон билан унинг ашаддий душмани ўртасидаги курашнинг моҳиятини англатар эдилар. Дарҳақиқат, шайтон одамзотнинг отаси Одам алайҳиссаломни алдашга уринган эди. Аллоҳ таоло айтади:\n“Эй Одам болалари, шайтон ота-онангиз (Одам ва Ҳавво) авратларини ўзларига кўрсатиш учун либосларини ечиб олиб, шу билан уларни жаннатдан чиқарганидек, сизларни ҳам фитнага солиб қўймасин! Шайтон ва унинг зурриёти сизларни кўриб туришади, сизлар эса уларни кўрмайсиз. Биз шайтонларни иймон келтирмайдиган кимсаларга дўст қилиб қўйдик” (Аъроф-27).\nОдам алайҳиссалом билан шайтон ўртасида бўлиб ўтган кураш ҳақида сўз юритувчи оятлар саҳобаларга дунёқараш, эътиқод ва ахлоқ соҳаларида кўпдан-кўп муҳим маълумотлар берди. Жумладан:\nОдам бутун башариятнинг отасидир.\nИсломнинг асл-негизи Аллоҳ таолога мутлақо итоат қилишдан иборат.\nИнсон хато қилиб қўйиши мумкин.\nОдам алайҳиссаломнинг хатосидан Аллоҳга суяниш зарур экани сабоқ олинади.\nТавба ва истиғфор айтиш зарур.\nҲасад ва такаббурликдан сақланиш лозим.\nИблис Одамга ва унинг зурриётига душмандир.\nСаҳобалар ўзаро чиройли муомалада бўлган эдилар.\nШайтон ва унинг малайларига қарши курашда саҳобалар қўллаган воситалардан бири Аллоҳ таолонинг ушбу сўзидир:\n“(Мўмин) бандаларимга айтинг, чиройли сўзларни сўзласинлар. Акс ҳолда шайтон улар ўртасига адоват солади. Шубҳасиз, шайтон инсонга очиқ душмандир” (Исро, 53).\nМазкур маънолар Иблиснинг асл ҳақиқатидан қисқагина кўриниш ва саҳобаларнинг бу лаънати душман ҳақидаги тушунчаларидир.\nСаҳобаларнинг коинот, ҳаёт ва айрим махлуқотлар ҳақидаги қарашлари\nРасулуллоҳ саллаллоҳу алайҳи ва саллам саҳобаларга Қуръонни таълим берар эканлар, уларни Қуръон оятлари воситасида ақида масалаларида тўғри тасаввур ҳосил қилишга, коинот ва ҳаётга соғлом қарашга ўргатдилар. Уларга коинотнинг бошланишини ва охир-оқибатини баён этдилар.\nҚуръони карим ҳаёт ва жонзотлар ҳақида баён этган ҳақиқатларнинг аҳамияти борлиқдаги бошқа мавжудотлар ҳақида баён этган ҳақиқатлардан кам эмас.\nҚуръони карим коинот ҳақида ва ундаги махлуқотлар, ажойиботлар ва фоний дунёнинг моҳияти ҳақида саҳобаларнинг тасаввурларини ва фикрларини тўғрилади. Пайғамбар алайҳиссалом қисматнинг моҳиятини, нажот топиш йўлини саҳобаларнинг қалбларига жойладилар. Кимда-ким нажот ва зафар йўлини билса, албатта у бор имкониятини қўллаб ва барча воситаларни ишга солиб, нажотга эришиш учун ҳаракат қилади. Бу ўринда Пайғамбар алайҳиссалом бир муҳим нуқтага аҳамият қаратдилар:\nБу фоний дунё ҳар қанча узоқ давом этувчи бўлмасин, албатта заволга маҳкумдир. Унинг матолари қанчалик кўп бўлмасин, эътиборга арзимасдир.\nКейинги даврларда даъват майдонида иш олиб борувчи кўпчилик инсонлар қалбида дунё ўткинчи ўйин-кулги ва ғурурланишдан иборат, деган ҳақиқат унутилди. Шунинг учун улар бу дунёнинг матоларига чулғаниб яшайдилар. Унга қаттиқ ҳирс қўядилар. Дунё ортидан чопадилар. Бир матога эришсалар, иккинчисига интиладилар. Нафс тўймайди, қаноат ҳосил қилмайди. Чунки дунёга қаттиқ ёпишиб олган. Бу эса даъватга ҳам, умматнинг уйғонишига ҳам тўсқинлик қилади. Аслида, дунёдан Аллоҳ рухсат берган чегарада фойдаланиш ва дунёни охират учун сабаб қилиб олиш мақтовга сазовор ишдир.\n Муҳаммад Қутб, “Манҳаж ат-тарбия ал-исламия”, 2/54-бет.\nAvvalgi maqolaҲидоя шарҳи | 53 | Саждаи саҳв (2) | Шайх Содиқ Самарқандий\nKeyingi maqola LIVE: Савол-жавоблар | 04.11.2020


02 Ôåâðàëü 2017 19:16 1935\nКуни кеча Ўзбекистон ва Тожикистон ўртасида ҳаво алоқалари қайта тиклангани ҳақида хабар бергандик. Бугун Душанбедан яна бир хушхабар олдик. Март ойининг охирида Душанбеда Ўзбекистон саноат корхоналари маҳсулотлари кўргазмаси бўлиб ўтади. Бу ҳақда review.uz хабар берди.\nДушанбеда учрашган Тожикистон Савдо-Саноат Палатаси раиси Шариф Саид билан "Узэкспоцентр" бошқаруви раиси Иброҳим Эргашев ташкилий масалалар юзасидан келишиб олишди.


Шаҳзода Гарри ЖАРда браконьерларга қарши курашда иштирок этди\n22:07 / 10.08.2015 3025\nШаҳзода Гарри ўтган ҳафтада Жанубий Африка Республикасига ташриф буюриб, у ерда яширин тарзда браконьерларга қарши курашда иштирок этди. Гарри ЖАРдаги Крюгер миллий боғидаги ҳарбий лагерлардан бирида бўлиб, у ерда маҳаллий ҳарбийлар билан бирга кечки пайт ҳудудни назорат қилишда иштирок этди.\nЖАРнинг News24 янгиликлар порталининг маълум қилишича, 2005 йилда Сандхерстдаги нуфузли ҳарбий академиясини битирган, Афғонистонда ишчи сафари давомида Apache ҳарбий вертолётини бошқарган шаҳзода шахсан ўзи милтиқ ва мачетелар билан қуролланган браконьерлар гуруҳига қарши курашда иштирок этди. Патруль хизмати билан браконьерлар ўртасидаги тўқнашув Тимсоҳлар дарёси яқинида юз берди. Жиноятчилардан бири яраланди, ундан овозни пасайтирувчи қурилмага эга бўлган йирик калибрли милтиқ мусодара қилинди. Патруль хизмати браконьерларнинг қоронғида ҳаракатланишини аниқлаш учун тепловизорга эга Gazelle вертолёти, ҳаво разведкасининг иккита самолёти ва бир нечта дронлардан фойдаланди. Гарри операцияда вертолётнинг учувчиларидан бири сифатида иштирок этди.


Қулупнай: ҳам фойдали, ҳам зарарли мева ҳақида тавсиялар - XABARDOR.UZ\nҚулупнай – ёзнинг энг мазали мевасидир. У жуда ширин ва фойдали мева ҳисобланади. Унинг пишишини жуда кўпчилик интизорлик билан кутади. Чунки қулупнайларни ёшу кекса – барча яхши кўради. Шу сабаб бўлса керак, ёзда меванинг ўзи истеъмол қилинса, қиш учун ундан мураббо ва шарбатлар тайёрлаб қўйилади.\nШундай ажойиб замонда яшаяпмизки, бугун йилнинг исталган вақтида қулупнайларни супермаркетлардан харид қилишимиз мумкин.\nҚулупнайларнинг фойдали таркиби\nҚулупнайларда 5-12 фоиз углевод (глюкоза, фруктоза, сахароза), лимон ва олма кислотаси, турли модда ва феноль бирикмалар бор. Витаминлардан эса А, С, В ва минераллардан: темир, асал, кобальт, марганец, молибден ва фтор мавжуд.\nБиламизки, деярли барча витаминлар жуда нозик бўлади ва қайта ишлаш жараёнида улар йўқ бўлиб кетади. Аммо қулупнай таркибидаги витаминлар қайта ишлаш жараёнида ҳам йўқ бўлиб кетмайди ва киши организмига фойдаси тегади.\nҚулупнайлар нимаси билан фойдали?\nАгар вазн ошиб кетишидан чўчимасангиз, унда қулупнайни қаймоқ, сметана ёки творог билан бирга истеъмол қилсангиз бўлади. Сут маҳсулотларидаги ёғлар ичак деворларига бирикади ва қулупнайнинг безовта қилувчи ҳолатларининг олдини олади. Агар кишида ичак безовталаниши бўлмаса, қулупнайни янги сут билан истеъмол қилса ҳам бўлади.\nҚулупнайни шакар билан ейиш ярамайди, чунки шундоқ ҳам киши организмида шакар моддаси етарлича.\nУшбу мевани бошқа таомлар билан аралаштирмай, биринчи ёки иккинчи овқатдан сўнгина истеъмол қилинг, чунки у ошқозон ичида бижғиш хусусиятига эга. Ўзи умуман олганда, барча меваларда ана шундай хусусият мавжуд. Шунинг учун уларни ҳеч қайси таом билан аралаштириб емаслик тавсия этилади.\nКимда-ким ўз иммунитетини кучайтиришни истаса бунга қулупнай ёрдам беради. Олиб борилган тадқиқотлар шуни кўрсатдики, қулупнай кашанда ва бошқа зарарли одати бор кишиларнинг турли касалликларга чалиниш хавфини пасайтирар экан.\nБундан ташқари, қулупнайларда яна бир ўзига хос хусусият борки, улар кам калорияли мева ҳисобланади. 100 грам қулупнайда 30 ккал калория мавжуд. Бу мевада сахароза кўп, аммо фруктоза анчайин етарли. Ёғ умуман йўқ, оқсиллар кўп. Бу парҳезга амал қилувчилар учун жуда яхши.\nҚулупнайнинг косметика соҳасида фойдалилиги анча олдин айтиб ўтилган. Янги қулупной ёки унинг шарбати айрим косметик воситалардан кўра яхшироқ таъсир этади: теридаги ажинларни йўқотишда ва терининг озуқа олишида юқори самара беради. Шу билан бирга юздаги доғлар ва сепкилларга қарши краша олади. Ундан юз учун ишлатиладиган ниқобни оддий уй шароитида ҳам тайёрлаб олса бўлади.\nҚулупнай ичакларни тозалашда, жигар ва буйракнинг яхши ишлашига, қабзият ва анемияга қарши, шунингдек,буқоқнинг олдини олишда қўл келадиган фойдали мевадир.\nҚулупнайнинг зарарли хусусиятлари\nҚулупнай жуда “инжиқ” мева бўлиб, барчага тенг фойдали бўлавермайди. Таркибидаги кислота сабаб ошқозон-ичак йўлларида касаллиги бор кишилар учун у жуда зарарлидир. У айрим кишиларда турли аллергияни қўзғатиши мумкин. Қон босими юқори кишиларга ҳам уни истеъмол қилишни тавсия этишмайди. Ёдда сақланг: қулупнайни меъёридан ортиқ ейиш инсон организми учун хавфлидир.\nБир кунда кўпи билан ярим килоча қулупнайни истеъмол қилиш мақсадга мувофиқдир. Организм айнан шунча миқдордаги қулупнайни хамз қила олади.\nЭҳтиёт бўлинг: қулупнайнинг эрта навлари жуда тез айниб қолади. Шу сабаб айрим ишлаб чиқарувчилар қулупнайларни тез ҳосилга кириши учун уларга азот ва шунга ўхшаш зарарли нарсаларни қўшишади.\nШифокорларнинг уқдиришича, ўз мавсумида пайдо бўлмаган мева ва сабзавотларнинг таркибида зарарли нетратлар бўлади ва уларда витаминлар жуда ва жуда оз бўлади. Айниқса, қишда пайдо бўладиган қулупнайларнинг мазаси ҳам сизни у даражада хурсанд қилмайди.\n7 ёшдан кичик болаларга қулупнайларни бериш тавсия этилмайди. Кечпишар қулупнайни берса бўлади, фақат кунига бериладиган миқдори 100 граммдан ошмаслиги керак.\nҚулупнайни қандай танласа бўлади?\nҚуруқ, бутун, зарарланмаган ва иложи бўлса яшил қалпоқчали қулупнайларни танланг.\nРангига қараб танласангиз ҳам бўлади. Тўқ қизил рангли қулупнайлар мазаси яхшилигидан ва етилиб пишганлигидан далолат бериб туради. Лекин афсуслар бўлсинки, замонавий давримизда айрим қаллоблар қулупнайларни бўяб ҳам сотишмоқда. Шу сабаб уни сотиб олаётган вақтингизда зийрак бўлинг – қулупнайни ҳидлаб кўринг. Бу меванинг ёқимли, оригинал ҳиди мавжуд, ҳудди ҳар бир меванинг ўз ҳиди бўлганидек.\nШуни билиш муҳимки, боғда етиштириладиган қулупнайлар мавсуми 4 ҳафтани ташкил этади. Бошқа вақтда чиққан қулупнайларнинг эса фойдаси камроқ, мазаси ширинсиз бўлади.\nҚулупнай қандай сақланади?\nБу мевани сақлашнинг умуман кераги йўқ. У ҳатто музлатгичда ҳам узоқ сақланиб турмайди. Агар қулупнай нитратлар ёрдамида етиштирилган бўлса, унда у музлатгич ичида соғлиқ учун жуда зарарли маҳсулотга айланади.\nҚулупнайни йиғиб олгандан кейин 1-2 кун ичида ейиш керак. Бирданига кўп сотиб олиш ҳам бўлмайди, энг яхшиси уни истеъмол қилганингизча сотиб олинг.


«Эл-классико»: Даҳшатнинг ўзгинаси! - 24 Марта 2014 - SHERLAR.BIZ - ENG YANGI SHERLAR 2018 2019\nГлавная » 2014 » Mart » 24 » «Эл-классико»: Даҳшатнинг ўзгинаси!\nЯқин орада бўлиб ўтган "классико"ларда дарвозаларга 7та гол киритилмаганди. Яқин орадаги азалий тўқнашувда жамоаларнинг ҳар бири икки мартадан ҳисобда олдинда бормаганди! Яқин орада битта "эл-классико"да 3та пенальти белгиланмаганди, назаримизда. Якунда эса ғалабани кўпроқ истаган, совуққонликни йўқотмаган "Барселона" 4:3 ҳисобида ғалаба қозонди.\nЛионель Месси "хет-трик"ка эришди ва голларининг иккитасини пенальтидан урди. Унинг "эл-классико"лардаги голлари сони 22тага етди ва бу мутлақ рекорддир. Ушбу баҳсда Роналду-Месси тўқнашуви бўлиши кутилганди. Криштиану ҳам майдонни голсиз тарк этмади, ўзи пенальти ишлади, ўзи гол урди. Аммо бугун Лео ундан яхшироқ, самаралироқ ўйнади. Аксинча, "Мадрид" сафида Ди Мария ва Бензема жуфтлиги анча яхши ўйин кўрсатишди. "Сантяьго Бернабеу" эгаларининг дастлабки иккита голи мана шу жуфтлик ҳисобига ёзилди. Карим бу ўйинда "хет-трик", "покер" муаллифига ҳам айланиши мумкин эди, агарда бироз аниқроқ ҳаракат қилганида.\n"Реал" рақибдан асло қолишмади. Анчелотти ишлаб чиққан тактика асосида ҳаракат қилишди. Улар тезкор гол ўтказиб юборишганига қарамай, 20-дақиқа келиб, ҳисобда олдинга чиқиб олишди. Иккинчи бўлим бошида иккинчи марта олдинга чиқиб олишди. Аммо, лекин, бироқ... Тенгма-тенг кетаётган ўйиннинг бурилиш нуқтаси сифатида Мессининг чиройли паси, Неймарнинг дарвозабон билан бирга-бир вазиятга чиқиб бориши ва Серхио Рамоснинг қизил карточка олиши бўлди! Бу воқеа учрашувнинг 64-дақиқасида содир бўлди.\nҲисобни тенглаштириб, майдонда бири киши кўп бўлиб қолган "Барса" руҳий устунликка эга бўлиб олди ва ўйин тугашига 6 дақиқа қолганида ғалабани ўз томонига оғдириб олди. Иньеста жарима майдончаси ичида Варан ва Карвахаль орасидан ўтиб кетаётганида, улар ярим ҳимоячини ўрталарида сиқиб йиқитишди. Ундиано Мальенко ўйинда учинчи марта пенальти белгилади. Месси эса таваккал қилиб ўтирмади ва кучли зарба билан Лопес дарвозасини ишғол қилди.\nБуёғига "Мадрид"да куч ҳам, иштиёқ ҳам, вақт ҳам қолмаганди....\nЭнди, "Атлетико" — 70, "Реал" — 70, "Барселона" — 69 ҳолатида Испания чемпионати давом этади. Кузатишда давом этамиз.\nКатегория: Sport yangiliklari | Просмотров: 1157 | | Теги: «Эл-классико»: Даҳшатнинг ўзгинаси! | Рейтинг: 5.0/2


ОФК ижроия қўмитаси йиғилишига Тошкент шаҳри мезбонлик қилади\n11 июнь, 2018, 05:27\nХабарингиз бор, яна бир неча кундан сўнг Россияда жаҳон спортидаги энг нуфузли мусобақаларидан бири – футбол бўйича Жаҳон чемпионати старт олади.\nУшбу нуфузли мусобақа олдидан айни кунларда жаҳон футбол амалдорлари, футбол юлдузлари ва мураббийлари Россия пойтахти Москва шаҳрида жам бўлишган.\nШу қаторда, Ўзбекистон Миллий олимпия қўмитаси Президенти ва Ўзбекистон футбол ассоциацияси биринчи вице-президенти Умид Аҳмаджонов ҳам айни пайтда Москва шаҳрида бўлиб турибди. МОҚ раҳбари Япониядан тўғри Москвага етиб борди. Умид Аҳмаджонов у ерда Осиё футбол конфедерацияси раҳбари Шайх Салмон бин Иброҳим Ал Ҳалифа билан учрашди. Бу ҳақда ЎФА расмий сайти хабар бермоқда.\nДўстона рухда ўтган норасмий учрашувда томонлар 2019 йили Бирлашган Араб Амирликларида бўлиб ўтадиган Осиё Кубогига кўрилаётган тайёргарлик юзасидан фикр алмашишди. Шунингдек, Шайх Салмон ўзбек футболида олиб борилаётган ислоҳотларни юқори баҳолади ва бунинг учун Умид Аҳмаджоновга миннатдорчилик изҳор қилди. Ана шундай янгиликларни, ислоҳотларни бундан буён ҳам давом эттирилиши тарафдори эканлигини маълум қилди.\nУчрашув давомида Умид Аҳмаджонов ва Шайх Салмон Осиё футбол конфедерацияси ижроия қўмитаси йиғилишини шу йилнинг октябрь ойида Тошкентда ўтказиш масаласини ҳам муҳокама қилишди. Демак, музокаралар якунига кўра навбатдаги муҳим йиғилишга Тошкент шаҳри мезбонлик қиладиган бўлди.\nМаълумот учун, Умид Аҳмаджонов 12-13 июнь кунлари бўлиб ўтадиган FIFA Конгрессида иштирок этади. Шунингдек, 14 июнь куни Жаҳон чемпионатининг очилиш ўйини – Россия ҳамда Саудия Арабистони терма жамоалари ўртасидаги учрашувни «Лужники» стадионидаги мартабали меҳмонлар ложасидан кузатиб боради.